b'\n_START_ARTICLE_\nRaitoji artilerija\n_START_PARAGRAPH_\nRaitoji artilerija - artilerija, kurioje pab\xc5\xabklus vilko arkliai, o artileristai jojo raiti. Tai buvo spar\xc4\x8diai judanti lengvoji artilerija, galinti greitai atidengti ugn\xc4\xaf i\xc5\xa1 reikiamos vietos. Raitoji artilerija paprastai buvo kavalerijos dalini\xc5\xb3 dalis. Atsirado XV\xe2\x80\x93XVI a. sand\xc5\xabroje Pranc\xc5\xabzijoje, v\xc4\x97liau \xe2\x80\x93 ir kt. Europos ir Amerikos \xc5\xa1alyse. I\xc5\xa1liko iki XX a. 6 de\xc5\xa1imtme\xc4\x8dio vidurio._NEWLINE_Raitoji artilerija buvo \xc5\xa1iuolaikin\xc4\x97s savaeig\xc4\x97s artilerijos pirmtak\xc4\x97. Ji b\xc5\xabdavo ginkluota lengvosiomis patrankomis ar haubicomis, kurias velkamas prijungdavo prie pirmagali\xc5\xb3. Patrank\xc5\xb3 \xc4\xafgulos \xc4\xaf m\xc5\xab\xc5\xa1\xc4\xaf ir i\xc5\xa1 jo jodavo (kiekvienas artileristas savo arkliu) arba kartais va\xc5\xbeiuodavo ant \xc5\xa1audmen\xc5\xb3 ve\xc5\xbeimai\xc4\x8di\xc5\xb3. Esant reikalui raitosios artilerijos baterijos jud\xc4\x97davo ris\xc4\x8dia. Tuo raitoji artilerija skyr\xc4\x97si nuo senosios lauko artilerijos, kur pab\xc5\xabklus (da\xc5\xbenai - sunkesnius) irgi vilko arkliai, ta\xc4\x8diau artileristai paprastai eidavo p\xc4\x97sti._NEWLINE_Atvykusi \xc4\xaf numatyt\xc4\x85 viet\xc4\x85 raitosios artilerijos baterija ar \xc4\xafgula nu\xc5\xa1okdavo nuo arkli\xc5\xb3, greitai atkabindavo pab\xc5\xabklus nuo pirmagali\xc5\xb3, nutaikydavo, ap\xc5\xa1audydavo karte\xc4\x8de ar granatomis, po to v\xc4\x97l greitai prikabindavo pab\xc5\xabklus prie pirmagali\xc5\xb3, s\xc4\x97sdavo ant arkli\xc5\xb3 ir jud\xc4\x97davo \xc4\xaf nauj\xc4\x85 pozicij\xc4\x85._NEWLINE_Raitoji artilerija b\xc5\xabdavo labai judri. Ji paprastai palaikydavo savo kavalerijos dalinius kovoje su prie\xc5\xa1ininkais. Pvz., raitoji artilerija greita\xc5\xa1auda suardydavo besiginan\xc4\x8di\xc5\xb3 p\xc4\x97stinink\xc5\xb3 kvadratus (kar\xc4\x97), o tada p\xc4\x97stininkus suardytoje rikiuot\xc4\x97je lengvai atakuodavo kavalerija. Raitosios kavalerijos judrumas leisdavo aplenkti p\xc4\x97s\xc4\x8di\xc4\x85j\xc4\x85 lauko artilerij\xc4\x85, pvz., prie\xc5\xa1o artileristus ap\xc5\xa1audyti dar beruo\xc5\xa1ian\xc4\x8dius pozicijas. Raitoji kavalerija tikdavo veikti ariergarde, kur gal\xc4\x97davo pridengti l\xc4\x97tai judan\xc4\x8dius dalinius._NEWLINE__NEWLINE_Raita baterija da\xc5\xbenai b\xc5\xabdavo pana\xc5\xa1i \xc4\xaf ma\xc5\xbedaug 50 kavalerist\xc5\xb3 grup\xc4\x99. Neatpa\xc5\xbeinti artileristai neretai tapdavo nemalonia staigmena - nedidel\xc4\x97 penkiade\xc5\xa1imties kavalerist\xc5\xb3 grup\xc4\x97 staiga sustodavo ir per minut\xc4\x99 apsisukdavo, atkabindavo patrankas ir ap\xc5\xa1audydavo prie\xc5\xa1\xc4\x85 ugnimi rimtesne nei penkiasde\xc5\xa1imt karabin\xc5\xb3. Dar po keli\xc5\xb3 minu\xc4\x8di\xc5\xb3 baterija v\xc4\x97l atsitraukdavo.'